Αξιολόγηση της ενσωμάτωσης των νέων τεχνολογιών πληροφορικής και επικοινωνίας στην περιβαλλοντική πολιτική της Ευρωπαϊκής Ένωσης
Authors: Κολιούσκα Χριστιάνα 
Published: September 2021

Ο όρος των Τεχνολογιών Πληροφορικής και Επικοινωνίας (ΤΠΕ) καλύπτει ένα ευρύ φάσμα υπηρεσιών, εφαρμογών, τεχνολογιών, εξοπλισμού και λογισμικών, αναγκαία για τη χρήση των εν λόγω τεχνολογιών και επιφέρουν σταδιακά επανάσταση στις κοινωνικές, πολιτιστικές και οικονομικές δομές, δημιουργώντας νέες συμπεριφορές ως προς τις πληροφορίες, τη γνώση, την επαγγελματική δραστηριότητα, κ.λπ.. Η αξιοποίηση των ΤΠΕ συμβάλλει στην προστασία του περιβάλλοντος μέσω των περιβαλλοντικών πολιτικών/στρατηγικών και στη βιώσιμη ανάπτυξη της Ευρωπαϊκής Ένωσης (ΕΕ). Σκοπός της παρούσας διδακτορικής διατριβής είναι, αρχικά, η μελέτη της χρήσης και αξιοποίησης των ΤΠΕ από τα κράτη-μέλη της ΕΕ, καθώς και των δυνατοτήτων τους να εφαρμόσουν άμεσα πολιτική που απαιτεί υψηλό επίπεδο υποδομών ΤΠΕ. Πιο συγκεκριμένα, γίνεται: ανεύρεση και παρουσίαση των δημοφιλέστερων δεικτών χρήσης και αξιοποίησης των ΤΠΕ (e-indexes) από τα κράτη-μέλη της ΕΕ ώστε να εκτιμηθεί η υφιστάμενη κατάσταση, Ανάλυση σε Κύριες Συνιστώσες των δημοφιλέστερων δεικτών χρήσης και αξιοποίησης των ΤΠΕ με το λογισμικό R Studio ώστε αυτοί να περιοριστούν και να παρουσιάζουν συνοπτικά την υφιστάμενη κατάσταση, oμαδοποίηση των κρατών-μελών της ΕΕ σύμφωνα με τις τιμές των δεικτών χρήσης και αξιοποίησης των ΤΠΕ με την μέθοδο K-means σε τρεις ομοιογενείς ομάδες με το λογισμικό R Studio ώστε να διακριθούν τρεις ζώνες χρήσης και αξιοποίησης των ΤΠΕ στην ΕΕ. Στην συνέχεια, μελετάται η ενσωμάτωση των νέων Τεχνολογιών Πληροφορικής και Επικοινωνίας στην πολιτική της ΕΕ που αφορά το περιβάλλον. Πιο συγκεκριμένα, γίνεται: ανεύρεση των πράξεων νομοθετικού περιεχομένου σχετικά με το περιβάλλον και την κλιματική αλλαγή, την περιφερειακή πολιτική, την θαλάσσια πολιτική και αλιεία, την ανάπτυξη και την ενέργεια στην ΕΕ και παρουσίαση των στατιστικών αποτελεσμάτων, κατηγοριοποίηση των περιβαλλοντικών πολιτικών με την μέθοδο της ανάλυσης περιεχομένου ανάλογα με τις ΤΠΕ που χρησιμοποιούν (τεχνολογία τηλεπικοινωνιών, τεχνολογία πληροφοριών, τεχνολογία δικτύων) ώστε να αξιολογηθεί το επίπεδο των ΤΠΕ που χρησιμοποιούνται. Επιπλέον, γίνεται κατηγοριοποίηση των περιβαλλοντικών πολιτικών με την μέθοδο της ανάλυσης περιεχομένου ανάλογα με τις εφαρμογές ΤΠΕ που χρησιμοποιούν με σκοπό την περιβαλλοντική παρακολούθηση, την περιβαλλοντική ανάλυση, τον περιβαλλοντικό σχεδιασμό, την περιβαλλοντική διαχείριση και προστασία ώστε να γίνει πιο κατανοητή η συνεισφορά των ΤΠΕ στις πρακτικές διαχείρισης, παρουσίαση της ισχύουσας περιβαλλοντικής νομοθεσίας βάσει του προτύπου εφαρμογών ΤΠΕ για το e-περιβάλλον ώστε να αξιολογηθεί η υφιστάμενη κατάσταση όσον αφορά τα σχέδια δράσης της ΕΕ και τα χωρικά επίπεδα εφαρμογής, και στην συνέχεια, κατάταξη των περιβαλλοντικών πολιτικών σε σειρά υπεροχής ανά τομέα βάσει των κριτηρίων που χρησιμοποιεί η Ευρωπαϊκή Επιτροπή για την αξιολόγηση των εφαρμογών ΤΠΕ που ενσωματώνονται από τις προτεινόμενες πολιτικές της ΕΕ με τη μέθοδο PROMETHEE-GAIA με την χρήση του καινοτόμου λογισμικού Visual Promethee. Τέλος, αναφέρονται τα συμπεράσματα της έρευνας και τα οφέλη της χρήσης των αποτελεσμάτων της έρευνας, γίνονται οι απαραίτητες προτάσεις, αναφέρονται οι τρόποι αξιοποίησης των αποτελεσμάτων, τονίζεται η αναγκαιότητα και σπουδαιότητα της έρευνας, και τέλος, παρουσιάζεται η ενδεχόμενη μελλοντική επέκταση της παρούσας έρευνας.